**Lasztonya Község Önkormányzat Képviselő-testületének**

**3/2017. (II.28.) önkormányzati rendelete**

**a hivatali helyiségen kívüli és hivatali munkaidőn kívül történő házasságkötés létesítése engedélyezésének szabályairól, valamint a többletszolgáltatásért fizetendő díjak mértékéről**

Lasztonya Község Önkormányzatának képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva, az anyakönyvi eljárásról szóló 2010. évi I. törvény 96. §-ban kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (2) bekezdésben meghatározott feladatkörében eljárva következőket rendeli el:

**Általános rendelkezések**

**1. §** A rendelet hatálya kiterjed Lasztonya Község Önkormányzat illetékességi területén történő házasságkötések létesítésére.

**2. §** E rendelet alkalmazásában:

1. *anyakönyvi esemény*: a házasságkötés.

2. *alapszolgáltatás*:

– anyakönyvi esemény létesítése céljára alkalmas hivatali helyiség és

– az anyakönyvvezető jogszabály szerinti hivatalos közreműködése.

3. *többletszolgáltatás*: hivatali helyiségen kívüli, valamint hivatali munkaidőn kívüli házasságkötés, továbbá az alapszolgáltatáson felül nyújtott szolgáltatás.

**3. §** E rendelet alkalmazásában:

a) hivatali helyiség: - Bázakerettyei Közös Önkormányzati Hivatal

8891 Bázakerettye, Fő u. 4.

- Bázakerettyei Közös Hivatal Csörnyeföldi Kirendeltsége

8873 Csörnyeföld, Fő u.8.

b) hivatali munkaidő: a Közös Önkormányzati Hivatal létrehozásáról és fenntartásáról szóló megállapodásban meghatározott munkarend.

**A hivatali helyiségen és munkaidőn kívül történő házasságkötés**

**4. §** (1) A hivatali helyiségen kívüli, valamint a hivatali munkaidőn kívüli anyakönyvi esemény engedélyezését az anyakönyvi eseményre történő bejelentkezéskor kell kérni.

(2) A kérelemről a jegyző, az anyakönyvvezetővel történő egyeztetést követően dönt.

(3) Vasárnap és ünnepnapon (munkaszüneti napokon) történő anyakönyvi esemény nem engedélyezhető.

(4) Hivatali helyiségen kívüli anyakönyvi esemény megtartása akkor engedélyezhető, ha az anyakönyvvezető a helyszínen meggyőződött arról, hogy a helyszínen az anyakönyvi esemény ünnepélyes és méltó körülmények között megtartható, valamint az anyakönyvi alapiratok és a személyes adatok védelme biztosított. A hivatali helyiségen kívüli helyszínen zajló anyakönyvi események lebonyolításakor az anyakönyvi alapiratok biztonságos szállításáért és épségéért az anyakönyvező felel.

(5) A hivatali helyiségen kívüli anyakönyvi esemény engedélyezésére irányuló kérelemhez csatolni kell a kérelemben megjelölt helyszín tulajdonosának a helyszín biztosításáról szóló nyilatkozatát, vagy a használatról szóló megállapodást.

**5. §** (1) A többletszolgáltatásos anyakönyvi esemény díszteremben történő lebonyolításáért bruttó 5.000,- díjat kell fizetni az önkormányzat részére.

(2) Az anyakönyvvezetőt a hivatali munkaidőn túli, hivatali helyiségben történő anyakönyvi eseményért a közszolgálati tisztviselőkről szóló törvényben meghatározott szabadidő illeti meg.

(3) A hivatali helyiségen kívül tartandó anyakönyvi eseményért – a 4. § (4) bekezdésben foglalt kivétellel – bruttó 10.000,- Ft díjat kell fizetni az önkormányzat részére. Az anyakönyvvezetőt a hivatali munkaidőn és hivatali helyiségen kívül tartandó anyakönyvi eseményért a közszolgálati tisztviselőkről szóló törvényben meghatározott szabadidő illeti meg.

(4) A házasulók valamelyikének közeli halállal fenyegető vagy megromlott egészségi állapota, mozgásban korlátozottsága miatt egészségügyi és szociális intézményben, továbbá lakáson lebonyolított anyakönyvi esemény térítésmentes.

(5) A többletszolgáltatás díját a házipénztárba kell befizetni. A befizetési bizonylatot – legkésőbb az eseményt megelőző 5 nappal – az anyakönyvvezetőnek be kell mutatni.

(6) A többletszolgáltatásért fizetett díj visszajár, amennyiben a díjat befizették és az anyakönyvi eseményt legkésőbb annak megtartása előtt egy nappal az anyakönyvvezetőnél személyesen lemondták. A visszafizetésről ez esetben az anyakönyvvezető 15 napon belül gondoskodik.

(7) A többletszolgáltatásért befizetett díj nem jár vissza, ha az anyakönyvi eseményen a pár előzetes lemondás nélkül nem jelent meg.

(8) A házasságkötésnél közreműködő anyakönyvvezető a szertartáson jogszabályban előírt, ünnepélyes öltözékben köteles megjelenni. Ennek biztosítására az anyakönyvvezető minden év december 15-ig bruttó 20.000,-Ft munkaruha juttatásban részesül. A munkaruha juttatás a vásárlásról szóló számla ellenében fizethető ki. Munkaruhán a szertartáshoz illó lábbelit, felső ruházatot (kosztüm, blúz, nadrág, szoknya, egész ruha) kell érteni. Az összeg felhasználásáról az anyakönyvezető számlával köteles elszámolni tárgyév december 15-ig.

**6.§** (1) A házasságkötéseknél közreműködő anyakönyvvezetőt, választása szerint, a köztisztviselők jogállásáról szóló törvényben meghatározott szabadidő, vagy e rendelet 6. § (2) és (3) bekezdésében meghatározott díjazás illeti meg.

(2) Hivatali munkaidőn kívül megkötött házasság esetén a közreműködő anyakönyvvezetőt házasságkötésenként 10.000,-Ft bruttó díjazás illeti meg.

(3) Hivatali helyiségen kívül megkötött házasság esetén függetlenül attól, hogy hivatali időben, vagy hivatali időn kívül történik a közreműködő anyakönyvvezetőt házasságkötésenként 20.000,-Ft bruttó díjazás illeti meg.

(4) A házasságkötésen való közreműködést az anyakönyvvezetőnek hitelesen dokumentálnia kell. A dokumentáció alapja az anyakönyvi bejegyzés, melyet a jegyző igazol.

**Záró rendelkezések**

**7. §** (1) E rendelet a kihirdetést követő napon lép hatályba.

(2) Kihirdetéséről a jegyző helyben szokásos módon kifüggesztéssel gondoskodik.

(3) E rendelet hatálybalépésével egyidejűleg hatályát veszti Lasztonya Község Önkormányzat Képviselő-testületének 8/2013. (XI.5) önkormányzati rendelete a hivatali helyiségen kívüli és hivatali munkaidőn kívül történő házasságkötés létesítése engedélyezésének szabályairól.

Lasztonya, 2017. február 13.

|  |  |
| --- | --- |
| Andrasekné Cser Mária | Dr. Resch Karolina |
| polgármester | jegyző |

A rendeletet a mai napon kihirdettem.

Bázakerettye 2017. február 28.

|  |  |
| --- | --- |
|  | Dr. Resch Karolina |
|  | jegyző |